सुलताना का खून खौलने लगा; गुस्से से नहीं, इरादे की शिद्दत से। उसने शामली और राम अवतार की चुनैती क़ुबूल कर ली। कल वह बड़े साहब से जाकर लड़ेगी और उनसे पूछेगी कि दो मासूम,नेक,मेहनतकश इंसानों की मोहब्बत में रोड़ा अटकाने का उनको क्या हक है? किसी को भी क्या हकहै? अगर राम अवतार की नौकरी चली जायेगी तो वह उन दोनों को अपने घर में पनाह देगी, राम अवतार के लिए खुद नौकरी ढूंढेगी। बड़े आये बिरादरी वाले, मारपीट करने वाले----देखेंगे! कितनी ही देर तक वह बड़े साहब और राम अवतार की बिरादरी वालों से बहस करने के लिए अच्छे अच्छे ज़ोरदार जुमले दिल ही दिल में बनाती और उनकी रिहर्सल करती रही। वह राम अवतार और शामली पर यह बात साबित करके रहेगी कि वह उनकी दोस्त है,कि वह सबकुछ समझती है। कल सुबह ही सुबह जाएगी वह!